MÄÄRUS

Suure-Jaani								5. märts 2026 nr 4

Põhja-Sakala vallas elutähtsa teenuse osutaja määramine

Määrus kehtestatakse hädaolukorra seaduse § 36 lg 4 p 1, p 2 ja p 3, § 38 lg 12 ja Põhja-Sakala Vallavolikogu 26.02.2026. a määruse nr 5 „Hädaolukorra seaduses sätestatud ülesannete täitmise delegeerimine“ lg 1 ja lg 2 p 1 alusel.

§ 1. Määruse eesmärk

Käesoleva määruse eesmärk on määrata Põhja-Sakala valla haldusterritooriumil elutähtsaid teenuseid osutav juriidiline isik ning tagada nende teenuste toimepidevus vastavalt hädaolukorra seadusele.

§ 2. Mõisted

(1) Elutähtsa teenuse osutaja on juriidiline isik, kelle pädevuses on elutähtsa teenusena määratletud avaliku halduse ülesande täitmine.

(2) Elutähtsa teenuse toimepidevust korraldav asutus on Põhja-Sakala Vallavalitsus (ametiasutus).

§ 3. Elutähtsa teenuse osutaja määramine

(1) Põhja-Sakala valla haldusterritooriumil määratakse elutähtsa teenuse osutajaks aktsiaselts Põhja-Sakala Haldus (registrikood 11351613; aadress Lai tn 18,Suure-Jaani linn, Põhja-Sakala vald, Viljandi maakond,71502). 

(2) Aktsiaselts Põhja-Sakala Haldus osutab elutähtsaid teenuseid:
1) kaugküttega varustamine;
2) kohaliku tee sõidetavuse tagamine (lepingu alusel);
3) veega varustamine ja kanalisatsioon.

§ 4. Elutähtsa teenuse osutajate kohustused

Elutähtsa teenuse osutaja on kohustatud täitma hädaolukorra seaduse § 38, § 39 ja § 40 sätestatud nõudeid, sealhulgas:
1) koostama enda osutatava elutähtsa teenuse toimepidevuse riskianalüüsi ja plaani hädaolukorra seaduse § 39 ja § 40 sätestatu kohaselt, arvestades, et toimepidevuse riskianalüüs peab olema koostatud üheksa kuu ja toimepidevuse plaan kümne kuu jooksul elutähtsa teenuse osutajaks määramisest arvates;
2) rakendama elutähtsa teenuse katkestusi ennetavaid meetmeid, sealhulgas vähendama sõltuvust teistest elutähtsatest teenustest, olulisematest lepingupartneritest, tarnijatest ning infosüsteemidest tehniliste süsteemide, lepingute, personali ja muude teenuse osutamiseks oluliste vahendite dubleerimise, alternatiivsete lahenduste kasutamise, vajalike vahendite omamise ja nende varumise ning muu sellise kaudu;
3) tagama hädaolukorra või muu sarnase olukorra ajal, sealhulgas tehnilise rikke ning tarne ja teise elutähtsa teenuse katkestuse korral, enda osutatava teenuse järjepideva toimimise ja kiire taastamise võime;
4) teavitama viivitamata, kuid mitte hiljem kui 24 tundi pärast sündmusest teada saamist, elutähtsa teenuse toimepidevust korraldavat asutust hädaolukorra seaduse § 37 lõike 3 punktis 7 nimetatud sündmusest ning esitama üksikasjaliku aruande ühe kuu jooksul sündmuse lõpust arvates;
5) osalema hädaolukorra lahendamises hädaolukorra lahendamise plaani kohaselt;
6) andma elutähtsa teenuse toimepidevust korraldavale asutusele tema nõudmisel teavet elutähtsa teenuse osutamise kohta;
7) korraldama enda osutatava elutähtsa teenuse toimepidevuse kontrollimiseks õppusi vähemalt üks kord kahe aasta jooksul;
8) määrama käesolevas seaduses sätestatud ülesannete täitmise korraldamiseks kontaktisiku ning edastama tema kontaktandmed elutähtsa teenuse toimepidevust korraldavale asutusele;
9) esitama kord aastas elutähtsa teenuse toimepidevust korraldavale asutusele ülevaate elutähtsa teenuse katkestuse ja häire vältimiseks ning hädaolukorra seaduse § 37 lõike 2 alusel nõutud teenuse taseme saavutamiseks rakendatud ja rakendatavatest meetmetest;
10) korraldama töötajatele koolitusi, et suurendada nende teadlikkust elutähtsa teenuse toimepidevusest, rakendatud meetmetest, toimimisest hädaolukorras või muus sarnases olukorras või nende ohu korral;
11) teavitama elutähtsa teenuse toimepidevust korraldavat asutust sündmusest, millel on või võib olla oluline mõju elutähtsa teenuse osutajatele ja elutähtsate teenuste osutamise jätkamisele ühes või mitmes Euroopa Liidu liikmesriigis;
12) täitma muid õigusaktides elutähtsa teenuse toimepidevuse tagamiseks sätestatud kohustusi.

§ 5. Andmete esitamine registrisse

(1) Elutähtsa teenuse osutajate üle peetakse arvestust tsiviiltoetuse registris. Elutähtsa teenuse osutajate üle arvestuse pidamiseks vajalikud andmed esitab registrisse ja uuendab varem esitatud andmeid kord aastas hiljemalt 31. detsembriks elutähtsa teenuse toimepidevust korraldav asutus.

(2) Elutähtsa teenuse toimepidevust korraldav asutus kannab andmed elutähtsa teenuse osutajaks määramise või selle lõpetamise kohta tsiviiltoetuse registrisse viie tööpäeva jooksul haldusakti elutähtsa teenuse osutajale teatavakstegemisest arvates.

§ 6. Jõustumine
Määrus jõustub kolmandal päeval pärast Riigi Teatajas avaldamist.

allkirjastatud digitaalselt 						allkirjastatud digitaalselt
Tiiu Nõmmik 								Veronika Ling
vallavanem								vallasekretär